title: 2005/492/EB: 2005 m. sausio 31 d. Tarybos sprendimas, dėl Europos bendrijos ir Egipto Arabų Respublikos bendradarbiavimo mokslo ir technologijų srityse susitarimo pasirašymo

text:
13.7.2005

               LT

               Europos Sąjungos oficialusis leidinys

               L 182/11

         TARYBOS SPRENDIMAS
   2005 m. sausio 31 d.
   dėl Europos bendrijos ir Egipto Arabų Respublikos bendradarbiavimo mokslo ir technologijų srityse susitarimo pasirašymo
   (2005/492/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 170 straipsnį kartu su 300 straipsnio 2 dalies pirmosios pastraipos pirmuoju sakiniu,
   atsižvelgdama į Komisijos pasiūlymą,
   kadangi:

               (1)

               Bendrijos vardu Komisija ir Egiptas sudarė susitarimą dėl bendradarbiavimo mokslo ir technologijų srityse.

               (2)

               Atsižvelgiant į tai, kad susitarimas gali būti sudarytas vėliau, turėtų būti pasirašytas 2004 m. kovo 4 d. parafuotas susitarimas,

         NUSPRENDĖ:
   Vienintelis straipsnis
   Tarybos pirmininkas įgaliojamas paskirti asmenį, įgaliotą Bendrijos vardu pasirašyti Europos bendrijos ir Egipto Arabų Respublikos bendradarbiavimo mokslo ir technologijų srityse susitarimą, atsižvelgiant į jo galimą vėlesnį sudarymą.
   Susitarimo tekstas pridedamas prie šio sprendimo.

      Priimta Briuselyje, 2005 m. sausio 31 d.

            Tarybos vardu

            Pirmininkas

         J. ASSELBORN

   VERTIMAS
   Europos bendrijos ir Egipto Arabų Respublikos
   SUSITARIMAS
   bendradarbiavimo mokslo ir technologijų srityse
   EUROPOS BENDRIJA (toliau – Bendrija)
   ir
   EGIPTO ARABŲ RESPUBLIKA (toliau – Egiptas),
   toliau – Šalys,
   ATSIŽVELGDAMOS į Europos bendrijos steigimo sutartį, ypač į jos 170 straipsnį kartu su 300 straipsnio 2 dalies pirmuoju sakiniu ir 3 dalies pirmąja pastraipa,
   ATSIŽVELGDAMOS į 2002 m. birželio 27 d. Europos Parlamento ir Tarybos sprendimą Nr. 1513/2002/EB (1) dėl Europos bendrijos šeštosios pamatinės mokslinių tyrimų, technologijų plėtros ir demonstravimo veiklos programos, prisidedančios prie Europos mokslinių tyrimų srities kūrimo ir naujovių (2002–2006 m.),
   ATSIŽVELGDAMOS į mokslo ir technologijų svarbą jų ekonominei ir socialinei plėtrai ir į Europos ir Viduržemio regiono sutarties, steigiančios Europos Bendrijų bei jų valstybių narių ir Egipto Arabų Respublikos asociaciją, pasirašytos 2001 m. birželio 25 d., 43 straipsnį;
   KADANGI Bendrija ir Egiptas ėmėsi bendros mokslinių tyrimų, technologijų plėtros ir demonstravimo veiklos įvairiose bendrų interesų srityse ir kadangi abiem Šalims būtų naudinga, kad kiekviena iš jų dalyvautų kitos Šalies tyrimų ir plėtros veikloje vadovaujantis abipusiškumo principu;
   NORĖDAMOS sukurti oficialią bendradarbiavimo mokslinių tyrimų ir technologijų plėtros srityje struktūrą, kuri leistų plėsti ir stiprinti pastangas bendradarbiauti bendrų interesų srityse ir skatinti tokį bendradarbiavimą jų abiejų ekonominių ir socialinių interesų atžvilgiu;
   NORĖDAMOS atverti Europos mokslinių tyrimų erdvę šalims, kurios nėra Bendrijos narės, ypač Viduržemio regiono šalims partnerėms,
   SUSITARĖ:
   1 straipsnis
   Taikymo sritis ir principai
   1.   Šalys skatina, plečia ir palengvina Bendrijos ir Egipto bendradarbiavimą bendrų interesų srityse, kuriose jie vykdo mokslinių tyrimų ir technologijų plėtros veiklą.
   2.   Bendradarbiaujama vadovaujantis šiais principais:

               —

               žinių visuomenės kūrimas abiejų Šalių socialinei ir ekonominei plėtrai skatinti,

               —

               abipusė nauda, pagrįsta bendra privalumų pusiausvyra,

               —

               abipusis priėjimas prie kitos Šalies vykdomos mokslinių tyrimų programos ir projekto kūrimo,

               —

               nepavėluotas keitimasis informacija, kuri gali turėti įtakos bendradarbiavimui,

               —

               tinkamas keitimasis intelektinės nuosavybės teisėmis ir jų apsauga.

         2 straipsnis
   Bendradarbiavimo būdai
   1.   Egipte įsteigti teisės subjektai, kaip apibrėžta I priede, įskaitant fizinius asmenis arba privačius ar viešus teisės subjektus, dalyvauja netiesioginėje Bendrijos mokslinių tyrimų, technologijų plėtros ir demonstravimo veiklos pamatinėje programoje (toliau – EB pamatinė programa) veikloje tomis pačiomis sąlygomis, kaip ir Europos Sąjungos valstybių narių teisės subjektai, atsižvelgiant į I ir II prieduose nustatytas arba minimas sąlygas.
   2.   Bendrijos valstybėse narėse įsisteigę teisės subjektai dalyvauja vykdant Egipto mokslinių tyrimų programas ir projektus tomis temomis, kurios atitinka EB pamatinės programos temas, tomis pačiomis sąlygomis, kokios taikomos Egipto teisės subjektams, atsižvelgiant į 1 ir 2 prieduose nustatytas arba minimas sąlygas.
   3.   Bendradarbiaujama taip pat gali būti tokiomis formomis ir būdais:

               —

               reguliarios diskusijos dėl mokslinių tyrimų politikos ir planavimo Egipte ir Bendrijoje gairių bei prioritetų,

               —

               diskusijos dėl bendradarbiavimo perspektyvų ir plėtros,

               —

               informacijos apie Egipto ir Bendrijos programų ir mokslinių tyrimų projektų įgyvendinimą, taip pat informacijos apie pagal šį Susitarimą vykdomos veiklos rezultatus nepavėluotas teikimas,

               —

               bendri susitikimai,

               —

               mokslo darbuotojų, inžinierių ir technikų lankymasis ir mainai, taip pat ir mokymosi tikslams,

               —

               keitimasis ir dalijimasis įranga ir medžiagomis,

               —

               reguliarūs ir nuolat palaikomi Egipto ir Bendrijos programų arba projektų vadovų ryšiai,

               —

               ekspertų dalyvavimas seminaruose, simpoziumuose ir darbo grupėse,

               —

               keitimasis informacija apie su bendradarbiavimu pagal šį Susitarimą susijusią patirtį, įstatymus, reglamentus ir programas,

               —

               mokymai mokslinių tyrimų ir technologijos plėtros srityje,

               —

               abipusė prieiga prie mokslinės ir techninės informacijos šio bendradarbiavimo srityje,

               —

               bet koks kitas būdas, patvirtintas EB ir Egipto jungtinio bendradarbiavimo mokslo ir technologijų srityse komiteto, kaip numatyta 4 straipsnyje, bei atitinkantis abiejų Šalių vykdomą politiką ir procedūras.

         3 straipsnis
   Bendradarbiavimo skatinimas
   1.   Šalys daro viską, ką leidžia atitinkami įstatymai, kad palengvintų šiuo Susitarimu apibrėžtoje veikloje dalyvaujančių mokslo darbuotojų laisvą judėjimą ir apsigyvenimą, taip pat, kad palengvintų tokiai veiklai būtinų prekių tarptautinį judėjimą.
   2.   Jeigu Bendrija, remdamasi savo taisyklėmis, vienašališkai suteikia finansavimą Egipto teisės subjektui, dalyvaujančiam netiesioginėje Bendrijos veikloje, Egiptas užtikrina, kad tokiam sandoriui nebūtų taikomi jokie mokesčiai arba rinkliavos.
   4 straipsnis
   Susitarimo vykdymo priežiūra
   EB ir Egipto jungtinis bendradarbiavimo mokslo ir technologijų srityse komitetas
   1.   Šiame Susitarime nustatytą veiklą koordinuoja ir ją vykdyti padeda Egipto vardu – Mokslinių tyrimų ir technologijų akademija, Bendrijos vardu – Europos Bendrijų Komisijos tarnybos, atsakingos už pamatinę programą, veikiančios kaip Šalių vykdomieji atstovai (toliau – vykdomieji atstovai).
   2.   Vykdomieji atstovai įsteigia jungtinį komitetą, vadinamą EB ir Egipto jungtiniu bendradarbiavimo mokslo ir technologijų srityse komitetu (toliau – Jungtinis komitetas), kurio funkcijos yra šios:

               —

               užtikrinti, įvertinti ir nagrinėti šio Susitarimo įgyvendinimą, taip pat iš dalies keisti jo priedus arba patvirtinti naujus, kuriais atsižvelgiama į Šalių mokslo politikos raidą, ir tam kiekviena Šalis taiko savo vidaus procedūras,

               —

               kasmet nustatyti sektorius, kuriuose būtų galima plėtoti bei tobulinti bendradarbiavimą ir nagrinėti visas tokios veiklos priemones,

               —

               rengti reguliarias diskusijas apie būsimų mokslinių tyrimų politikos ir šių tyrimų planavimo Egipte ir Bendrijoje kryptis bei prioritetus, taip pat ateities bendradarbiavimo perspektyvas pagal šį Susitarimą.

         3.   Jungtinis komitetas, susidedantis iš vykdomųjų atstovų, priima savo darbo tvarkos taisykles.
   4.   Jungtinis komitetas posėdžiauja ne rečiau kaip kartą per metus arba Bendrijos, arba Egipto teritorijoje pakaitomis. Neeiliniai posėdžiai šaukiami vienos iš Šalių prašymu. Jungtinio komiteto išvados ir rekomendacijos siunčiamos susipažinti tarp Europos Sąjungos ir Egipto Arabų Respublikos sudarytos Europos ir Viduržemio jūros regiono sutarties asociacijos komitetui.
   5 straipsnis
   Finansavimas
   Abipusis dalyvavimas šiame Susitarime numatytoje mokslo tiriamojoje veikloje nustatomas I priede nustatytomis sąlygomis, ir jį reguliuoja kiekvienos Šalies teritorijoje galiojantys įstatymai bei kiti teisės aktai, politika ir programų įgyvendinimo sąlygos.
   6 straipsnis
   Rezultatų ir informacijos skleidimas bei panaudojimas
   Pasiektų ir/arba mainais gautų rezultatų ir informacijos skleidimas ir panaudojimas, taip pat su šiuo Susitarimu apibrėžta tyrimų veikla susijusių intelektinės nuosavybės teisių valdymas, priskyrimas ir įgyvendinimas vykdomi II priede nustatytomis sąlygomis.
   7 straipsnis
   Baigiamosios nuostatos
   1.   I ir II priedai yra neatskiriama šio Susitarimo dalis.
   Visi su šio Susitarimo aiškinimu arba įgyvendinimu susiję klausimai arba ginčai sprendžiami abipusiu Šalių susitarimu.
   2.   Šis Susitarimas įsigalioja, kai Šalys viena kitai praneša, kad jų vidaus procedūros, susijusios su Susitarimo sudarymu, yra baigtos. Kol Šalys baigia su Susitarimo sudarymu susijusias savo vidaus procedūras, jos laikinai taiko šį Susitarimą iki jo pasirašymo.
   Jeigu viena Šalis kitai Šaliai praneša, kad ji nesudarys Susitarimo, Šalys tarpusavyje susitaria, kad laikinai taikant Susitarimą pradėti vykdyti projektai ir veikla, kurie dar vykdomi minėto pranešimo gavimo metu, bus vykdomi iki pabaigos, kaip nustatyta pagal šį Susitarimą.
   3.   Kiekviena Šalis bet kuriuo laiku gali nutraukti šį Susitarimą, apie tai pranešusi prieš dvylika mėnesių.
   Susitarimo nutraukimo metu vykdomi projektai ir veikla tęsiami iki pabaigos, kaip nustatyta pagal šį Susitarimą.
   4.   Jeigu viena iš Šalių nusprendžia pakeisti 1 straipsnio 1 dalyje minimas mokslinių tyrimų programas ir projektus, tos Šalies vykdomasis atstovas kitos Šalies vykdomajam atstovui praneša tikslų tokių pakeitimų turinį.
   Nukrypstant nuo 2 dalies antrosios pastraipos, šis Susitarimas abiejų Šalių patvirtintomis sąlygomis gali būti nutrauktas, jeigu viena iš Šalių per vieną mėnesį nuo pirmojoje pastraipoje minimų pakeitimų priėmimo praneša kitai Šaliai apie savo ketinimą nutraukti šį Susitarimą.
   5.   Šis Susitarimas taikomas teritorijoms, kurioms taikoma Europos bendrijos steigimo sutartis, ir toje Sutartyje nustatytomis sąlygomis, ir Egipto Arabų Respublikos teritorijai. Ši nuostata nedraudžia bendradarbiauti jūroje už teritorinių vandenų ribų, visatoje už žemės atmosferos arba trečiųjų šalių teritorijoje vadovaujantis tarptautine teise.
   6.   Šis Susitarimas sudarytas dviem egzemplioriais anglų, danų, graikų, ispanų, italų, olandų, portugalų, prancūzų, suomių, švedų, vokiečių ir arabų kalbomis. Visi tekstai yra autentiški.

      Priimta Kaire, 2005 m. birželio 21 d.

            Egipto Arabų Respublikos Vyriausybės vardu

            Europos Komisijos vardu

      (1)  OL L 232, 2002 8 29, p. 1. Sprendimas su pakeitimais, padarytais Sprendimu Nr. 786/2004/EB (OL L 138, 2004 4 30, p. 7).
   I PRIEDAS
   Europos Sąjungos valstybių narių ir Egipto teisės subjektų dalyvavimo sąlygos
   Šiame Susitarime teisės subjektas – tai bet koks fizinis arba juridinis asmuo, įsisteigęs pagal nacionalinius įsisteigimo šalies įstatymus arba pagal Bendrijos teisę ar tarptautinę teisę, kuris turi juridinio asmens statusą ir savo vardu gali turėti bet kokias teises ir pareigas.
   I.   EGIPTO TEISĖS SUBJEKTŲ DALYVAVIMO NETIESIOGINĖJE EB PAMATINĖS PROGRAMOS VEIKLOJE SĄLYGOS

               1.

               Egipte įsisteigę teisės subjektai netiesioginėje EB pamatinės programos veikloje dalyvauja pagal Europos bendrijos steigimo sutarties 167 straipsnį Europos Parlamento ir Tarybos nustatytomis sąlygomis.
               Be to, Egipte įsisteigę teisės subjektai gali dalyvauti netiesioginėje veikloje, kuri yra vykdoma, kaip numatyta Europos bendrijos steigimo sutarties 164 straipsnyje.

               2.

               Bendrija Egipte įsisteigusiems teisės subjektams, dalyvaujantiems netiesioginėje šios dalies 1 punkte minimoje veikloje, finansavimą gali suteikti Europos Parlamento ir Tarybos sprendime, priimtame pagal Europos bendrijos steigimo sutarties 167 straipsnį, Europos bendrijos finansinį reglamentą ir kitus taikytinus Bendrijos teisės aktus, nustatytomis sąlygomis.

               3.

               Sutartis, Bendrijos su bet kokiu Egipto teisės subjektu sudaroma dėl netiesioginės veiklos vykdymo, numato Komisijos arba Europos Bendrijų Audito Rūmų arba šių institucijų įgaliotinių atliekamą kontrolę ir auditą.
               Kad užtikrintų bendradarbiavimą ir abipusius interesus, atitinkamos Egipto valdžios institucijos suteikia visą reikiamą ir įmanomą pagalbą, kurios, atsižvelgiant į aplinkybes, gali prireikti arba kuri gali būti naudinga tokiai kontrolei ir auditui atlikti.

         II.   EUROPOS SĄJUNGOS VALSTYBIŲ NARIŲ TEISĖS SUBJEKTŲ DALYVAVIMO EGIPTO MOKSLINIŲ TYRIMŲ PROGRAMOSE SĄLYGOS

               1.

               Kiekvienas Bendrijoje įsisteigęs teisės subjektas, įkurtas pagal vienos iš Europos Sąjungos valstybių narių nacionalinius įstatymus arba Bendrijos teisę, gali Egipto mokslinių tyrimų ir plėtros programose dalyvauti kartu su Egipto teisės subjektais.

               2.

               Kaip numatyta 1 dalyje ir II priede, Bendrijoje įsisteigusių teisės subjektų, dalyvaujančių vykdant Egipto mokslinių tyrimų projektus pagal mokslinių tyrimų ir plėtros programas, teises ir pareigas, sąlygas, taikomas teikiant ir įvertinant pasiūlymus, taip pat suteikiant bei sudarant sutartis dėl tokių projektų vykdymo, reglamentuoja Egipto įstatymai, reglamentai ir Vyriausybės direktyvos, reguliuojančios mokslinių tyrimų ir plėtros programų veiklą, kurie yra taikomi Egipto teisės subjektams ir užtikrina nešališką požiūrį, atsižvelgiant į Egipto ir Bendrijos bendradarbiavimo šioje srityje pobūdį.
               Bendrijoje įsisteigę teisės subjektai, dalyvaujantys vykdant Egipto mokslinių tyrimų projektus pagal mokslinių tyrimų ir plėtros programas, finansuojami pagal Egipto įstatymus, reglamentus ir Vyriausybės direktyvas, reguliuojančias mokslinių tyrimų ir plėtros programų veiklą, kurie yra taikomi ne Egipto teisės subjektams, dalyvaujantiems vykdant Egipto mokslinių tyrimų projektus pagal mokslinių tyrimų ir plėtros programas.

               3.

               Egiptas reguliariai informuoja Bendrijos ir Egipto teisės subjektus apie šiuo metu vykdomas Egipto programas ir Bendrijoje įsisteigusių teisės subjektų galimybes dalyvauti jas vykdant.

         II PRIEDAS
   Intelektinės nuosavybės teisių paskyrimo principai
   I.   TAIKYMAS
   Šiame Susitarime „intelektinė nuosavybė“ apibrėžiama taip pat, kaip ir Pasaulinės intelektinės nuosavybės organizacijos steigimo konvencijos, pasirašytos 1967 m. liepos 14 d. Stokholme, 2 straipsnyje.
   Šiame Susitarime žinios – tai rezultatai, įskaitant informaciją, galimi arba negalimi apsaugoti, taip pat autoriaus teisės arba su tokia informacija susijusios teisės, įgyjamos padavus patento, dizaino, augalų veislės paraišką, paraišką išduoti papildomos apsaugos pažymėjimą ar suteikti panašios rūšies apsaugą arba juos išdavus.
   II.   ŠALIŲ TEISĖS SUBJEKTŲ INTELEKTINĖS NUOSAVYBĖS TEISĖS

               1.

               Kiekviena Šalis užtikrina, kad kitos Šalies teritorijoje įsisteigusių teisės subjektų, dalyvaujančių vykdant šiame Susitarime numatytą veiklą, intelektinės nuosavybės teisės ir su tokiu dalyvavimu susijusios teisės ir pareigos atitiktų tam tikras Šalims taikomas tarptautines konvencijas, įskaitant TRIPS sutartį (Sutartį dėl intelektinės nuosavybės teisės aspektų, susijusių su prekyba, vykdomą Pasaulio prekybos organizacijos), taip pat Berno konvenciją (1971 m. Paryžiaus aktas) ir Paryžiaus konvenciją (1967 m. Stokholmo aktas).

               2.

               Egipte įsisteigę teisės subjektai, dalyvaujantys netiesioginėje EB pamatinės programos veikloje, intelektinės nuosavybės atžvilgiu turi tas pačias teises ir pareigas, kaip ir teisės ir pareigos, kurias turi Europos Parlamento ir Tarybos sprendime, priimtame pagal Europos bendrijos steigimo sutarties 167 straipsnį, taip pat atitinkamai su Bendrija sudarytoje sutartyje nustatytomis sąlygomis, tokioms teisėms ir pareigoms atitinkant 1 dalies nuostatas.

               3.

               Bendrijoje įsisteigę teisės subjektai, dalyvaujantys vykdant Egipto mokslinių tyrimų programas arba projektus, intelektinės nuosavybės atžvilgiu turi tas pačias teises ir pareigas, kaip ir teisės ir pareigos, kurias turi Egipte įsisteigę teisės subjektai, dalyvaujantys vykdant tokias mokslinių tyrimų programas arba projektus, tokioms teisėms ir pareigoms atitinkant 1 dalies nuostatas.

         III.   ŠALIŲ INTELEKTINĖS NUOSAVYBĖS TEISĖS

               1.

               Jeigu Šalys atskirai nesusitaria kitaip, žinioms, gaunamoms Šalims vykdant veiklą, kaip numatyta šio Susitarimo 2 straipsnio 2 dalyje, taikomos šios taisyklės:

                           a)

                           tokias žinias gaunanti Šalis yra tų žinių savininkė. Jeigu Šalių atitinkamų darbo dalių neįmanoma nustatyti, jos abi yra tokių žinių savininkės;

                           b)

                           žinias valdanti Šalis kitai Šaliai suteikia prieigos prie tokių žinių teises šio Susitarimo 2 straipsnio 2 dalyje minimai veiklai vykdyti. Tokios prieigos teisės suteikiamos nereikalaujant autorinio honoraro.

               2.

               Jeigu Šalys atskirai nesusitaria kitaip, Šalių mokslinės literatūros kūriniams taikomos šios taisyklės:

                           a)

                           jeigu Šalis mokslinius ir techninius duomenis, informaciją ir rezultatus paskelbia žurnaluose, straipsniuose, pranešimuose, knygose, įskaitant vaizdo medžiagą ir programinę įrangą, kurie yra susiję su šiame Susitarime numatyta veikla, kitai Šaliai suteikiamas visame pasaulyje galiojantis, neišskirtinis, neatšaukiamas ir nemokamas leidimas tokius darbus versti, dauginti, pritaikyti, perduoti ir viešai platinti;

                           b)

                           visose autorių teisių saugomų duomenų ir informacijos kopijose, kurios turi būti viešai platinamos ir rengiamos, kaip numatyta šiame skirsnyje, yra nurodoma darbo autoriaus (autorių) pavardė (pavardės), jeigu autorius aiškiai nepareiškia, kad jo pavardė neturi būti nurodoma. Jose taip pat turi būti aiškiai matomas padėkos pareiškimas Šalims už jų bendradarbiavimą ir pagalbą.

               3.

               Jeigu Šalys atskirai nesusitaria kitaip, Šalių neskelbiamai informacijai taikomos šios taisyklės:

                           a)

                           perduodama kitai Šaliai su šiame Susitarime numatyta veikla susijusią informaciją, kiekviena Šalis įslaptintais arba kitais sutartiniais ženklais nurodo, kokia informacija jos pageidavimu neturi būti atskleidžiama;

                           b)

                           gaunančioji Šalis gali savo atsakomybe perduoti neatskleidžiamą informaciją jai pavaldžioms įstaigoms arba asmenims tam tikrais su šio Susitarimo įgyvendinimu susijusiais tikslais;

                           c)

                           gavusi išankstinį rašytinį neatskleidžiamą informaciją teikiančios Šalies sutikimą, gaunančioji Šalis gali tokią neatskleidžiamą informaciją platinti plačiau negu numatyta b punkte. Šalys bendradarbiauja nustatydamos išankstinio rašytinio sutikimo tokiam platesniam platinimui padavimo ir gavimo tvarką, ir kiekviena Šalis suteikia tokį sutikimą, jeigu tai leidžia tos Šalies nacionalinė politika, įstatymai ir kiti teisės aktai;

                           d)

                           nedokumentinė neskelbiama arba kitokia įslaptinta informacija, Šalių atstovų suteikta pagal šį Susitarimą surengtuose seminaruose arba kituose susitikimuose, arba informacija, susijusi su personalo dalyvavimu, naudojimusi įranga arba netiesioginiais veiksmais, lieka įslaptinta, kai tokios neskelbiamos arba kitos įslaptintos ar privilegijuotos informacijos gavėjas sužino apie jam perduotos informacijos įslaptinimą tokio perdavimo metu, kaip numatyta a punkte;

                           e)

                           kiekviena Šalis stengiasi užtikrinti, kad jos pagal a ir d punktus gaunama neskelbiama informacija būtų kontroliuojama, kaip numatyta šiame Susitarime. Jeigu viena iš Šalių sužino, kad ji negalės paisyti a ir d punktų nuostatų, draudžiančių platinti informaciją, arba galima pagrįstai manyti, kad ji negalės tų punktų draudimo paisyti, ji nedelsdama praneša apie tai kitai Šaliai. Šalys tarpusavyje tariasi dėl tinkamiausio tolesnio veikimo būdo.


title: 2017 m. vasario 28 d. Tarybos sprendimas (ES) 2017/435 dėl Susitarimo, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas, sudarymo

text:
14.3.2017

               LT

               Europos Sąjungos oficialusis leidinys

               L 67/31

         TARYBOS SPRENDIMAS (ES) 2017/435
   2017 m. vasario 28 d.
   dėl Susitarimo, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas, sudarymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 6 dalies antros pastraipos a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               2009 m. vasario 23 d. Taryba įgaliojo Komisiją Sąjungos ir jos valstybių narių vardu pradėti derybas, siekiant antrą kartą iš dalies pakeisti 2000 m. birželio 23 d. Kotonu pasirašytą (2) ir 2005 m. birželio 25 d. Liuksemburge pirmą kartą iš dalies pakeistą (3) Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (toliau – Kotonu susitarimas);

               (2)

               pagal Tarybos sprendimą 2010/648/ES (4)2010 m. birželio 22 d. Uagadugu vykusiame AKR ir ES ministrų tarybos posėdyje Šalys pasirašė Susitarimą, kuriuo antrą kartą iš dalies keičiamas Kotonu susitarimas (toliau – Susitarimas), su sąlyga, kad jis bus sudarytas vėliau;

               (3)

               pagal AKR ir ES ministrų tarybos sprendimą Nr. 2/2010 (5) Susitarimas laikinai taikomas nuo 2010 m. spalio 31 d.;

               (4)

               Susitarimą reikėtų patvirtinti,

         PRIĖMĖ ŠĮ SPRENDIMĄ:
   1 straipsnis
   Europos Sąjungos vardu patvirtinamas Susitarimas, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas (6).
   2 straipsnis
   Tarybos pirmininkas paskiria asmenį (-is), įgaliotą (-us) Sąjungos vardu deponuoti Kotonu susitarimo 93 straipsnyje numatytą patvirtinimo aktą ir taip išreikšti Sąjungos sutikimą laikytis Susitarimo.
   3 straipsnis
   Šis sprendimas įsigalioja jo priėmimo dieną. Jis skelbiamas Europos Sąjungos oficialiajame leidinyje.

      Priimta Briuselyje 2017 m. vasario 28 d.

            Tarybos vardu

            Pirmininkas

         J. HERRERA

      (1)  OL C 65, 2016 2 19, p. 257.

      (2)  OL L 317, 2000 12 15, p. 3.

      (3)  OL L 209, 2005 8 11, p. 27.

      (4)  2010 m. gegužės 14 d. Tarybos sprendimas 2010/648/ES dėl susitarimo, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas, pasirašymo Europos Sąjungos vardu (OL L 287, 2010 11 4, p. 1).

      (5)  2010 m. birželio 21 d. AKR ir ES Ministrų Tarybos sprendimas Nr. 2/2010 dėl pereinamojo laikotarpio priemonių, taikomų nuo susitarimo, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas, pasirašymo dienos iki jo įsigaliojimo dienos (OL L 287, 2010 11 4, p. 68).

      (6)  Susitarimas kartu su prie Baigiamojo akto pridėtomis deklaracijomis buvo paskelbtas OL L 287, 2010 11 4, p. 3.


title: 2013/52/ES: 2013 m. sausio 22 d. Tarybos sprendimas, kuriuo leidžiamas tvirtesnis bendradarbiavimas finansinių sandorių mokesčio srityje

text:
25.1.2013

               LT

               Europos Sąjungos oficialusis leidinys

               L 22/11

         TARYBOS SPRENDIMAS
   2013 m. sausio 22 d.
   kuriuo leidžiamas tvirtesnis bendradarbiavimas finansinių sandorių mokesčio srityje
   (2013/52/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ir ypač į jos 329 straipsnio 1 dalį,
   atsižvelgdama į Belgijos Karalystės, Vokietijos Federacinės Respublikos, Estijos Respublikos, Graikijos Respublikos, Ispanijos Karalystės, Prancūzijos Respublikos, Italijos Respublikos, Austrijos Respublikos, Portugalijos Respublikos, Slovėnijos Respublikos ir Slovakijos Respublikos prašymus,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               pagal Europos Sąjungos sutarties (ES sutartis) 3 straipsnio 3 dalį Sąjunga sukuria vidaus rinką;

               (2)

               pagal Sutarties dėl Europos Sąjungos veikimo (SESV) 113 straipsnį Taryba priima nuostatas dėl apyvartos mokesčius, akcizą ir kitas netiesioginio apmokestinimo formas reglamentuojančių teisės aktų suderinimo, būtino užtikrinti, kad bus sukurta ir ims veikti vidaus rinka bei bus išvengta konkurencijos iškraipymo;

               (3)

               2011 m. Komisija atsižvelgė į vykstančias visų lygių diskusijas dėl papildomo finansų sektoriaus apmokestinimo. Šias diskusijas lėmė noras užtikrinti, kad finansų sektorius deramai ir iš esmės prisidėtų prie krizės padarinių šalinimo išlaidų padengimo ir kad ateityje šio sektoriaus apmokestinimas būtų teisingas kitų sektorių atžvilgiu, sukurti kliūtis per daug rizikingai finansų įstaigų veiklai, papildyti reguliavimo priemones, kuriomis siekiama ateityje išvengti krizių, ir gauti papildomų įplaukų bendriesiems biudžetams arba specialioms politikos priemonėms finansuoti;

               (4)

               atsižvelgdama į tai Komisija 2011 m. rugsėjo 28 d. priėmė pasiūlymą dėl Tarybos direktyvos dėl bendros finansinių sandorių mokesčio sistemos ir kuria iš dalies keičiama Direktyva 2008/7/EB (1). Pagrindinis to pasiūlymo tikslas buvo užtikrinti tinkamą vidaus rinkos veikimą ir išvengti konkurencijos iškraipymo;

               (5)

               2012 m. birželio 22 d. Tarybos posėdyje nustatyta, kad vieningos paramos bendrai finansinių sandorių mokesčio (FSM) sistemai, kurios pasiūlymą pateikė Komisija, nėra. 2012 m. birželio 29 d. Europos Vadovų Taryba padarė išvadą, kad per pagrįstą laiką siūlomos direktyvos Taryba nepriims. 2012 m. liepos 10 d. Tarybos posėdyje pažymėta, kad vis dar yra esminių nuomonių skirtumų dėl poreikio nustatyti Sąjungos lygio bendrą FSM sistemą, ir patvirtinta, kad artimiausioje ateityje vieningos paramos suderinto finansinių sandorių apmokestinimo principui Taryboje nebus;

               (6)

               tokiomis aplinkybėmis 11 valstybių narių, konkrečiai: Belgija, Vokietija, Estija, Graikija, Ispanija, Prancūzija, Italija, Austrija, Portugalija, Slovėnija ir Slovakija, raštais, kurie gauti nuo 2012 m. rugsėjo 28 d. iki spalio 23 d., pateikė Komisijai prašymus, kuriuose nurodė, kad nori pradėti tvirčiau bendradarbiauti tarpusavyje FSM srityje. Šios valstybės narės prašė, kad tvirtesnio bendradarbiavimo taikymo sritis ir tikslai būtų pagrįsti 2011 m. rugsėjo 28 d. Komisijos pasiūlymu dėl direktyvos. Be to, konkrečiai nurodytas poreikis išvengti mokesčių slėpimo, konkurencijos iškraipymo ir veiklos perkėlimo į kitas jurisdikcijas;

               (7)

               tvirtesnis bendradarbiavimas turėtų būti teisinė sistema, būtina norint dalyvaujančiose valstybėse narėse nustatyti bendrą FSM sistemą ir užtikrinti, kad būtų suderinti pagrindiniai mokesčio požymiai. Todėl, kiek įmanoma, reikėtų vengti paskatų pasinaudoti mokesčių skirtumu ir lėšų paskirstymo iškraipymų finansų rinkose, taip pat dvigubo apmokestinimo arba neapmokestinimo galimybių ir mokesčių slėpimo;

               (8)

               ES sutarties 20 straipsnyje ir SESV 326 ir 329 straipsniuose nustatytos sąlygos įvykdytos;

               (9)

               2012 m. birželio 29 d. Tarybos posėdyje užfiksuota, o 2012 m. liepos 10 d. patvirtinta, kad per pagrįstą laiką visai Sąjungai neįmanoma pasiekti tikslą – priimti bendrą FSM sistemą. Todėl laikomasi ES sutarties 20 straipsnio 2 dalyje nustatyto reikalavimo, kad leidžiama tvirčiau bendradarbiauti tik kai nėra kitos išeities;

               (10)

               sritis, kurioje būtų tvirčiau bendradarbiaujama, t. y. bendros FSM sistemos nustatymas Sąjungoje, yra sritis, kuriai taikomas SESV 113 straipsnis, kitaip tariant – Sutartys;

               (11)

               tvirtesnio bendradarbiavimo nustatant bendrą FSM sistemą tikslas – užtikrinti tinkamą vidaus rinkos veikimą. Šio bendradarbiavimo srityje išvengiama skirtingų nacionalinių režimų koegzistavimo, o kartu ir netinkamo rinkos suskaidymo, taip pat su tuo susijusių problemų, pvz., konkurencijos iškraipymo, atskirų produktų, rinkos dalyvių ir geografinių teritorijų prekybos srautų nukreipimo ir paskatų veiklos vykdytojams vengti mokesčių vykdant nedidelės ekonominės vertės operacijas. Šios problemos yra ypač svarbios aptariamoje srityje, kuriai būdingos labai paslankios mokesčių bazės. Taigi, laikantis ES sutarties 20 straipsnio 1 dalies, taip prisidedama prie Sąjungos tikslų įgyvendinimo, saugomi jos interesai ir stiprinamas jos integracijos procesas;

               (12)

               bendros suderintos FSM sistemos nustatymas neįtrauktas į SESV 3 straipsnio 1 dalyje pateiktą Sąjungos išimtinės kompetencijos sričių sąrašą. Kadangi jis naudingas vidaus rinkos veikimui, pagal SESV 113 straipsnį jis priklauso pasidalijamajai Sąjungos kompetencijai, kaip apibrėžta SESV 4 straipsnyje, ir kartu Sąjungos neišimtinei kompetencijai;

               (13)

               laikantis SESV 326 straipsnio pirmos dalies, tvirtesnis bendradarbiavimas aptariamoje srityje atitinka Sutartis ir Sąjungos teisę. Laikantis SESV 326 straipsnio antros dalies, jis nesusilpnins vidaus rinkos ar ekonominės, socialinės ir teritorinės sanglaudos ir dėl jo neatsiras kliūčių valstybių narių prekybai, nebus diskriminuojama prekiaujant ir nebus iškraipoma konkurencija tarp valstybių narių;

               (14)

               laikantis SESV 327 straipsnio, tvirčiau bendradarbiaujant aptariamoje srityje nepažeidžiama nedalyvaujančių valstybių narių kompetencija, teisės ir įsipareigojimai. Tokia sistema neturėtų poveikio nedalyvaujančių valstybių narių galimybei išlaikyti arba įvesti FSM remiantis nesuderintomis nacionalinėmis taisyklėmis. Pagal bendrą FSM sistemą apmokestinimo teisės dalyvaujančioms valstybėms narėms būtų priskiriamos tik remiantis tinkamais priskyrimo veiksniais;

               (15)

               laikantis SESV 328 straipsnio, jei laikomasi visų šiame sprendime nustatytų dalyvavimo sąlygų, pradėti tvirčiau bendradarbiauti jame nurodytoje srityje bet kuriuo metu gali visos valstybės narės, kurios sutinka laikytis pagal šią sistemą jau priimtų aktų,

         PRIĖMĖ ŠĮ SPRENDIMĄ:
   1 straipsnis
   Belgijos Karalystei, Vokietijos Federacinei Respublikai, Estijos Respublikai, Graikijos Respublikai, Ispanijos Karalystei, Prancūzijos Respublikai, Italijos Respublikai, Austrijos Respublikai, Portugalijos Respublikai, Slovėnijos Respublikai ir Slovakijos Respublikai leidžiama taikant atitinkamas Sutarčių nuostatas pradėti tvirčiau bendradarbiauti tarpusavyje nustatant bendrą finansinių sandorių mokesčio sistemą.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. sausio 22 d.

            Tarybos vardu

            Pirmininkas

         M. NOONAN

      (1)  COM(2011) 594 galutinis, 2011 m. rugsėjo 28 d.


title: 2015 m. gegužės 13 d. Komisijos sprendimas dėl ligonių organizacijoms atstovaujančių Retųjų vaistų komiteto narių skyrimo (Tekstas svarbus EEE)

text:
14.5.2015

               LT

               Europos Sąjungos oficialusis leidinys

               C 161/7

         KOMISIJOS SPRENDIMAS
   2015 m. gegužės 13 d.
   dėl ligonių organizacijoms atstovaujančių Retųjų vaistų komiteto narių skyrimo
   (Tekstas svarbus EEE)
   (2015/C 161/05)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1999 m. gruodžio 16 d. Europos Parlamento ir Tarybos reglamentą (EB) Nr. 141/2000 dėl retųjų vaistų (1), ypač į jo 4 straipsnio 3 dalį,
   kadangi:

               (1)

               pagal Reglamento (EB) Nr. 141/2000 4 straipsnio 3 dalį Komisija privalo paskirti ligonių organizacijų atstovus trejų metų kadencijai;

               (2)

               trijų ligonių organizacijų atstovų kadencija baigiasi 2015 m. birželio 30 d.;

               (3)

               komiteto nariai turėtų būti skiriami trejų metų laikotarpiui nuo 2015 m. liepos 1 d.;

               (4)

               jei šiuo sprendimu paskirtas narys nebegali veiksmingai dirbti komitete arba atsistatydina, Komisija gali likusiam kadencijos laikotarpiui pakeisti tą narį kitu nariu iš rezervo sąrašo,

         NUSPRENDĖ:
   1 straipsnis
   Komiteto nariais trejų metų laikotarpiui nuo 2015 m. liepos 1 d. skiriami:

               —

               Lesley GREENE,

               —

               Pauline EVERS,

               —

               Mario RICCIARDI.

         2 straipsnis
   Toliau išvardyti asmenys įtraukiami į rezervo sąrašą (eilės tvarka):

               —

               Julián Isla GÓMEZ,

               —

               Loris Angelo BRUNETTA,

               —

               Baiba ZIEMELE.

      Priimta Briuselyje 2015 m. gegužės 13 d.

            Komisijos vardu

            Pirmininko pavedimu

         Vytenis ANDRIUKAITIS

            Komisijos narys

      (1)  OL L 18, 2000 1 22, p. 1.


title: 2010/303/: 2010 m. gegužės 25 d. Tarybos sprendimas dėl Regionų komiteto Danijai atstovaujančio nario skyrimo

text:
28.5.2010

               LT

               Europos Sąjungos oficialusis leidinys

               L 129/69

         TARYBOS SPRENDIMAS
   2010 m. gegužės 25 d.
   dėl Regionų komiteto Danijai atstovaujančio nario skyrimo
   (2010/303/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Danijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES ir 2010/29/ES dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d. (1).

               (2)

               Pasibaigus Jens Jørgen NYGAARD kadencijai tapo laisva viena Regionų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Regionų komiteto nariu likusiam kadencijos laikui iki 2015 m. sausio 25 d. skiriamas:

               —

               Jan BOYE

                  Rådmand

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. gegužės 25 d.

            Tarybos vardu

            Pirmininkas

         M. SEBASTIÁN

      (1)  OL L 348, 2009 12 29, p. 22 ir OL L 12, 2010 1 19, p. 11.